b"\n_START_ARTICLE_\nDobja vas\n_START_SECTION_\nKri\xc5\xbe na kri\xc5\xbei\xc5\xa1\xc4\x8du v naselje Dobja vas\n_START_PARAGRAPH_\nCesto Ravne-Prevalje so v letih 1941-42 iz kolovoza v cesto spremenili Nemci. Takrat so tudi zgradili s kamenjem obzidan most pri Likevi\xc4\x8du. Pesek so vozili iz 'Toma\xc5\xbeevega pruha'. Na mestu, kjer so kopali pesek, se je pokazalo obzidje, katerega izvor ni znal nih\xc4\x8de pojasniti. Obzidje je bilo vidno \xc5\xa1e pred slabimi tremi desetletji. Na mestu, kjer je v kri\xc5\xbei\xc5\xa1\xc4\x8du pri naselju Dobja vas nedokon\xc4\x8dana hi\xc5\xa1a, sta bili bobnarija (izdelovanje vozov) in kova\xc4\x8dija. Slednja je bila tik ob potoku, 'v zemljo zakopana', z mogo\xc4\x8dnimi oboki. Verjetno so tudi ti oboki vzrok za legendo, ki govori o zlatem 'zotlno', ki da je tam nekje pri mostu zakopan. To so najbolje vedeli furmani, ki so tam vozili, reko\xc4\x8d, da je cesta vedno 'votlo' pela. Mnenja o tem, da je bila pri tem mostu leta 1982 podrta Mo\xc4\x8dnikova hi\xc5\xa1a, nekdaj tudi mitnica, pa so deljena. Po legi sode\xc4\x8d (most) bi mogo\xc4\x8de lahko bila. Kapelica, ki je pod lipo v naselju Dobja vas, je bila skoraj zagotovo v lasti \xc5\xbdibovtovih. Slednji so 'vedno tudi ob\xc5\xbeagovali' lipo. Kdo to\xc4\x8dno in ob katerem dogodku jo je postavil, pa ne ve nih\xc4\x8de. Kapelica je bila pred uni\xc4\x8denjem prvi\xc4\x8d re\xc5\xa1ena leta 1972, lepo obnovljena pa je bila ponovno v letu 2001. V Logu (Loh), kjer je sedaj obrtna cona, je bil izvir tople vode - toplica, kjer so \xc5\xbeenske prale. Log so imenovali tudi Markov Loh, saj je bil ve\xc4\x8didel v lasti kmeta Mark s Stra\xc5\xbei\xc5\xa1\xc4\x8da. Da so lahko spravljali pridelke iz Loga, so imeli narejen most. Na obmo\xc4\x8dju kjer se kon\xc4\x8da \xc5\xbeelezarni\xc5\xa1ka ograja, je bil izvor 'kisle vode'. Na izvira spominja tudi staro ledinsko ime 'Per (pri) Studenci', ki se ga skoraj nih\xc4\x8de ve\xc4\x8d ne spomni, ohranjeno je le na stari katastrski mapi. [9] Oba izvira sta presahnila po regulaciji reke Me\xc5\xbee. Prva regulacija je potekala v \xc4\x8dasu gospodarske krize, okoli leta 1930, v obliki javnih del, v \xc4\x8dasu bana Natla\xc4\x8dna. Nasip so zato poimenovali tudi 'Natla\xc4\x8dnov \xc5\xa1irm' (Schirm, nem. \xc5\xa1\xc4\x8dit, zaslon, \xc5\xa1\xc4\x8ditnik), ni pa v celoti zavaroval Loga."